ብአዴን ለማዕከላዊ ኮሚቴ ጽሕፈት ቤቱ ኃላፊ ሾመ
ጥረት ኮርፖሬት አዲስ ሥራ አስፈጻሚ አገኘየአማራ ክልላዊ መንግሥት በምክትል ርዕሰ መስተዳድር ማዕረግ የኢንዱስትሪ ቢሮ ኃላፊ አድርጎ የሾማቸውን አቶ ተስፋዬ ጌታቸው፣ በአሥራ አምስት ቀናት ውስጥ ብአዴን የማዕከላዊ ኮሚቴ ጽሕፈት ቤቱ ኃላፊ አድርጎ ሾመ፡፡ የአማራ ክልል ምክር ቤት በባህር ዳር ከተማ ከሚያዝያ 15 ቀን 2010 ዓ.ም. ጀምሮ ለሦስት ቀናት ባካሄደው ስብሰባ የመጨረሻ ቀን የአራት ቢሮ ኃላፊዎችን ሹመት አፅድቆ ነበር፡፡ በወቅቱ አቶ ተስፋዬ ይመሩት የነበረው የንግድና ኢንዱስትሪ ልማት ቢሮ ለሁለት ተከፍሎ ንግድ ለብቻው ኢንዱስትሪ ለብቻው እንዲደራጅ የተደረገ ሲሆን፣ ለንግድ ቢሮ አቶ አገኘሁ ተሻገር፣ ለኢንዱስትሪ ደግሞ አቶ ተስፋዬ ተሹመው ነበር፡፡ በተለይ የአቶ ተስፋዬ ሹመት አንድ ወር እንኳን ሳይሞላው ግንቦት 2 ቀን 2010 ዓ.ም. አዲስ ሹመት ተሰጥቷቸዋል፡፡ አቶ ተስፋዬ የተሾሙት ለክልሉ ገዥ ፓርቲ ብአዴን ማዕከላዊ ኮሚቴ ጽሕፈት ቤት ኃላፊነት ነው፡፡ አቶ ተስፋዬ በአቶ ዓለምነው መኮንን ምትክ ሲሾሙ፣ አቶ ዓለምነው ደግሞ በቅርቡ ወደ ፌዴራል ተዛውረው የመለስ አካዴሚ ዋና ዳይሬክተር ሆነው ተሰይመዋል፡፡በአማራ ክልል ምክር ቤት ስብሰባ ወቅት የክልሉ ርዕሰ መስተዳድር አቶ ገዱ አንዳርጋቸው ለአቶ ተስፋዬ ሹመት በሰጡት ድጋፍ፣ አቶ ተስፋዬ የንግድና ኢንዱስትሪ ቢሮ ኃላፊ እያሉ የሥራ አፈጻጸማቸው ጥሩ መሆኑን ተናግረው ነበር፡፡ በተለይ ዓባይ ኢንዱስትሪን በማቋቋምና በኢንዱስትሪው ውስጥ ባለሀብቶችን በማስተባበር የላቀ ሥራ ስላከናወኑ በምክትል ርዕሰ መስተዳድር ማዕረግ የኢንዱስትሪ ቢሮ ኃላፊ ቢሆኑ፣ ብዙ ሥራ እንደሚሠሩ ያላቸውን እምነት በወቅቱ አስረድተው ነበር፡፡ በዚህ መሠረት ምክር ቤቱ የአቶ ተስፋዬን ሹመት በማፅደቅ ሥራ ጀምረው የነበረ ቢሆንም፣ ለሌላ ሹመት ታጭተው ተወስደዋል፡፡ ዓባይ ኢንዱስትሪ ልማት አክሲዮን ማኅበር በ16 ቢሊዮን ብር 22 ግዙፍ ኢንዱስትሪዎችን ለመገንባት እንቅስቃሴ በማድረግ ላይ እንደሆነ ይታወቃል፡፡ ክልሉ ሐሙስ ግንቦት 2 ቀን 2010 ዓ.ም. ለአምላኩ አስረስ (ዶ/ር) አዲስ ሹመት ሰጥቷል፡፡ የአማራ መልሶ ማቋቋምና ልማት ድርጅት ዋና ዳይሬክተር ነበሩ፡፡ ከዚህ ኃላፊነት ተነስተው የኢንዶውመንት ድርጅት የሆነው የጥረት ኮርፖሬት ዋና ሥራ አስፈጻሚ ሆነው ተሹመዋል፡፡ ጥረት ኮርፖሬትን ለረዥም ዓመታት የመሩት አቶ ታደሰ ካሳ (ጥንቅሹ) ከኃላፊነታቸው ተነስተዋል፡፡ ጥረት ኮርፖሬት ዳሸን ቢራ አክሲዮን ማኅበር፣ አምባሰል ትሬዲንግ፣ ኮምቦልቻና ባህር ዳር ጨርቃ ጨርቅ ፋብሪካዎችን ጨምሮ በርካታ ድርጅቶች በሥራ ያስተዳድራል፡፡ 